A hleka. "Wa penga wena." Ku vula Makasela, un'wana wa lava a va n'wi yingiserile. "A ndzi mi xisi n'wina va timbilu to nonoha. Na Vafarisi a va nga tshembi loko Hosi Yesu a va dyondzisa," ku vula Xitsakisi. A hleka. Misaveni xi swi gayela khwatsi, xi swi vona leswaku kumbexana a wu ri ntiyiso. "Yimani ndzi mi byela mhaka yin'wana ya xihlangi. A ku ri na xihlangi xin'wana xa le makaya. A xi nga si tshama xi vona tithoyilete letiya ta le ndlwini to gwedhla. Xona a xi tiva ntsena letiya ta magoji kumbe mapitsi, ta le makaya. Se, mana wa xona o ya na xona elokixini laha a ku ri na nkhuvo wo tlangela ku va vanhu van'wana va ri na makume-ntlhanu wa malembe va tekanile. Hi loko xihlangi xi dyondza swiendlo swa vanhu. Xo vona vanhu va ya ka xikamarana. Xi nga voni leswaku va endla yini. Kambe xi vona ntsena loko va gwedhla, ku famba mati.